Dik magħrufa bħala Lionfish qed tkompli tinfirex mal-Mediterran b'mod li jħasseb lir-riċerkaturi dwar il-baħar Mediterran u l-ibħra Maltin, fost l-oħrajn. Fl-aħħar jiem ir-riċerkatriċi Adriana Vella qalet li hemm allarm fi Sqallija u fit-Tuneżija wara rapport ta' din il-ħuta. Ir-riċerkatriċi Vella spjegat kif din il-ħuta hija ta' tħassib għaliex hija waħda li tinvadi. "F'postijiet bħal Ċipru, din infirxet malajr. Hija predatur opportunist li jibqa' jikkaċċja lill-priża tiegħu anke meta din tonqos fin-numru, b'detriment għall-ispeċi. F'postijiet bħall- Atlantiku, din ma għandha l-ebda predatur bil-konsegwenzi li issa infirxet bla kontroll. L-istess jista' jiġri fil-Mediterran," kompliet tirrimarka Vella li hi parti minn grupp ta' riċerkaturi Maltin. Din il-ħuta kapaċi tgħix fil-baxx kif ukoll fil-fond u għalkemm perikoluża l-ħuta hija tajba ħafna għall-ikel. Iżda, oqgħod attent li ma tmissx max-xewk tagħha. "Ix-xewk tagħha huwa perikoluż għall-bniedem jekk jitniggeż bih. Il-velenu fihom jikkawża uġigħ, nefħa u anke paraliżi. Il-velenu jibqa' attiv ukoll wara li l-ħuta tmut. Għalhekk, huwa importanti li wieħed joqgħod attent. Ix-xewk jintuża minn din il-ħuta bħala difiża mill-predaturi. Għalhekk m'hemmx il-periklu li l-Lionfish se tattakkak. Wieħed però xorta jrid joqgħod attent meta jkun qed jgħum madwarha," spjegat Vella li rrimarkat kif faċilment tinqabad f'xi sajda ta' xi sajjied Malti. "Din il-ħuta tista' tinqabad ma' ħut oħrajn allura s-sajjieda jridu jkunu avżati dwar il-perikli tagħha biex joqogħdu attenti huma u jimmaniġjawha. Din hi ħuta li tikkaċċja u għalhekk jekk tikber fin-numri taf tolqot l-ispeci li għandna jgħixu fl-ibħra tagħna," tenniet Vella. Din hi biss ħuta waħda minn fost diversi fil-mira ta' riċerka dwar ħut aljen u biex isir dan ix-xogħol ikunu involuti msieħba differenti. "Isir xogħol mas-sajjieda kummerċjali u anke rikreattivi mal-kosta u fil-baħar. Nikkolaboraw anke ma' għaddasa biex isir xogħol ta' moniteraġġ dwar dawn l-ispeċi li mhumiex indiġeni tal-ibħra tagħna. B'hekk qed naraw jekk humiex qed jinfirxu u jekk hemmx bżonn xi pjan ta' konservazzjoni, kif ukoll inkunu qed nagħtu għarfien lis-sajjieda u lill-għaddasa dwar dawn l-ispeċi," kompliet tispjega filwaqt li appellat biex il-pubbliku jgħin fir-riċerka. Min jieħu xi ritratti jew jaqbad xi kampjun ta' Lionfish jew ħut aljen ieħor għandu jikkuntattja lil Adriana Vella fuq [email protected] jew 99429592. Importanti li l-ħut jinżamm frisk sakemm jinġabar għar-riċerka.